‘เดลต้า’ลุยพลังงานโซลาร์ทุ่ม200ล.ตั้งบริษัทในไทย
DELTA ลุยธุรกิจพลังงานสะอาด ทุ่ม 200 ล้านตั้งบริษัทเดลต้ากรีนฯ ผลิตหลอดไฟ LED ไฟถนน และผลิตภัณฑ์ใช้กับระบบแสงอาทิตย์ ด้านผู้ถือหุ้นคว่ำแจกวอร์แรนต์อีสป
10 ส.ค. 2554

DELTA ลุยธุรกิจพลังงานสะอาด ทุ่ม 200 ล้านตั้งบริษัทเดลต้ากรีนฯ ผลิตหลอดไฟ LED ไฟถนน และผลิตภัณฑ์ใช้กับระบบแสงอาทิตย์ ด้านผู้ถือหุ้นคว่ำแจกวอร์แรนต์อีสป
น.ส.นิรมล ตันติพูนธรรม กรรมการ บริษัท เดลต้า อีเลคโทรนิคส์ (ประเทศไทย) หรือ DELTA เปิดเผยว่า ที่ประชุมคณะกรรมการมีมติให้บริษัทจัดตั้งบริษัทย่อย คือ บริษัท เดลต้า กรีน อินดัสเตรียล (ประเทศไทย) ด้วยทุนจดทะเบียน 200 ล้านบาท และมีทุนเรียกชำระแล้ว 60 ล้านบาท โดยทาง DELTA จะถือหุ้น 99.99% เพื่อขยายตลาดและเสริมสร้างธุรกิจให้แก่บริษัท
ทั้งนี้ บริษัทย่อยที่ตั้งขึ้นมาจะประกอบธุรกิจผลิตหลอดไป LED ไฟตามถนนและผลิตภัณฑ์ที่ใช้ในระบบแสงอาทิตย์ เพาเวอร์ซิสเต็มส์ ที่ใช้ในอุตสาหกรรมโทรคมนาคมเป็นต้น ส่วนของเงินลงทุนที่นำมาใช้จัดตั้งบริษัทใหม่นั้นจะมาจากกระแสเงินสดที่ได้จากการดำเนินงานของบริษัท
นอกจากนี้ ในการประชุมวิสามัญผู้ถือหุ้นเมื่อวันที่ 20 ก.ย.ที่ผ่านมา ผู้ถือหุ้นมีมติไม่อนุมัติการออกและเสนอขายใบสำคัญแสดงสิทธิแก่กรรมการและพนักงานของบริษัท เดลต้า อีเลคโทรนิคส์ (ประเทศไทย) และบริษัทย่อย ภายใต้ Employee Stock Option Plan (อีสป 2010) ทั้งนี้ มีผู้ถือหุ้นลงคะแนนเห็นด้วยจำนวน 979,338,762 เสียง คิดเป็น 89.3% และมีเสียงคัดค้านจำนวน 117,875,122 เสียง คิดเป็น 10.7% และไม่มีสิทธิออกเสียงจำนวน 4,910,010 เสียง ซึ่งคะแนนเสียงไม่ถึง 3 ใน 4 ของจำนวนเสียงของผู้ถือหุ้นซึ่งมาประชุมและมีสิทธิออกเสียงลงคะแนนและต้องไม่มีผู้ถือหุ้นซึ่งถือหุ้นรวมกันเกินกว่า 
10% ของจำนวนเสียงทั้งหมดของผู้ถือหุ้นที่มาประชุมและออกเสียงคัดค้าน ดังนั้น วาระนี้จึงไม่ผ่านการอนุมัติและไม่มีการพิจารณาวาระที่เกี่ยวเนื่องกัน เช่น การเพิ่มทุนจดทะเบียนจาก 1,247,384,570 บาท เป็น 1,309,684,570 บาท โดยการออกหุ้นเพิ่มทุนจำนวน 62.3 ล้านหุ้น มูลค่าที่ตราไว้หุ้นละ 1 บาทต่อหุ้น เพื่อรองรับโครงการอีสป 2010
ด้าน บล.กิมเอ็ง (ประเทศไทย) แนะนำซื้อหุ้นเดลต้า เพิ่มราคาเป้าหมายจาก 29.50 บาทเป็น 33 บาท และเพิ่มประมาณการกำไรปีนี้ขึ้น 1011% โดยคาดว่าจะมีกำไรปกติจากการดำเนินงาน 3,630 ล้านบาท  โดยเฉพาะแนวโน้มธุรกิจ Solar Inverter ที่กำลังเติบโตอย่างก้าวกระโดด และอีกจุดแข็งคือฐานะการเงินแข็งแกร่งมากมีเงินสดสุทธิ 8,000 ล้านบาท หรือ 6.45 บาท/หุ้น ณ กลางปี 2553
ธุรกิจ Solar Inverter มีการเติบโตโดดเด่นมากจากยอดขายทั้งปี 2552 ที่ 20 ล้านเหรียญสหรัฐ เป็น 22.3 ล้านเหรียญสหรัฐ ในไตรมาส 2 และยังมีแนวโน้มเติบโตต่อเนื่องในครึ่งหลังของปีและในอนาคต”ราคาหุ้น DELTA ปิด 22.75 บาทบวก 0.50 บาท